## Presuda Visokog upravnog suda Republike Hrvatske broj: Usoz-82/2012-6 od 27. rujna 2013.

### NN 126/2013 (16.10.2013.), Presuda Visokog upravnog suda Republike Hrvatske broj: Usoz-82/2012-6 od 27. rujna 2013.

VISOKI UPRAVNI SUD REPUBLIKE HRVATSKE

2748

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović, predsjednice vijeća, Jasminke Jenjić, Ane Berlengi Fellner, mr. sc. Inge Vezmar Barlek i Blanše Turić, članica vijeća, uz sudjelovanje sudskog savjetnika Juraja Dujam, zapisničara, u postupku ocjene zakonitosti općeg akta pokrenutom po zahtjevu Marka Duila iz Zagreba, Puklavčeva 18, na sjednici održanoj 27. rujna 2013.

presudio je

Zahtjev se usvaja.

Ukida se odredba članka 100. stavka 2. Statuta Pravnog fakulteta donesenog na sjednici fakultetskog vijeća Pravnog fakulteta Sveučilišta u Zagrebu 20. lipnja 2005.

Ukida se članak 2. Odluke o izmjeni i dopuni Statuta Pravnog fakulteta Sveučilišta u Zagrebu donesenoj na sjednici vijeća Pravnog fakulteta Sveučilišta u Zagrebu održanoj 30. svibnja 2007. godine.

Obrazloženje

Podnositelj Marko Duilo je na temelju odredbe članka 38. Ustavnog zakona o Ustavnom sudu Republike Hrvatske (»Narodne novine«, broj 49/02. – pročišćeni tekst) podnio Ustavnom sudu prijedlog za ocjenu suglasnost s Ustavom i zakonom odredbe članka 100. stavka 2. i članka 101a Statuta Pravnog fakulteta u Zagrebu. Pročišćeni tekst Statuta je objavljen na internetskoj stranici Pravnog fakulteta u Zagrebu.

Rješenjem Ustavnog suda Republike Hrvatske, broj: U-II-1100/2009 od 5. ožujka 2012. Ustavni sud Republike Hrvatske navedeni predmet dostavio je ovom Sudu na nadležno postupanje.

Podnositelj smatra da su osporene odredbe u suprotnosti sa člankom 116. stavkom 3. Zakona o znanstvenoj djelatnosti i visokom obrazovanju (»Narodne novine«, broj 123/03., 198/03., 105/03., 174/04. i 46/07.). Prema navedenoj odredbi visoko učilište može ograničiti trajanje prava na završetak studija prema stavku 2. navedenog članka 116. Zakona o znanstvenoj djelatnosti i visokom obrazovanju na određeni broj godina, ali ne na manji broj godina od onoga koji je studentu ostalo do završetka studija prema programu prema kojemu je započeo studij uvećan za dvije godine. Ističe da su člankom 100. stavkom 2. Statuta diskriminirani dugogodišnji studenti kojima se ovom odredbom uskraćuje razumni zakonski rok za završetak studija. Navodi da su s ovom odredbom najviše pogođeni studenti koji studiraju uz rad jer na primjer ako je netko upisao fakultet 1999. godine, a 2005./06. je bio na drugoj akademskoj godini od kad se računa rok, zbog uvođenje »bolonjskog programa«, već nakon isteka roka od 7 godina mora prijeći na »bolonjski program«, dakle već 2006/07., dok mu Zakon jamči to pravo sve do 2010. Ističe da se člankom 101a Statuta diskriminiraju izvanredni studenti i to još na gori način iz kojeg je vidljivo očita namjera Pravnog fakulteta u Zagrebu da što prije sve studente koji studiraju po »predbolonjskom programu« protuzakonito prebaci na »bolonjski program«. Nakon jednog pada akademske godine izvanredni studenti su dužni nastaviti studij po »bolonjskom programu«.

Predlaže da se navedene odredbe Statuta ukinu.

Dekan Pravnog fakulteta Sveučilišta u Zagrebu očitovao se na navedeni zahtjev. Ističe da je člankom 116. stavkom 3. Zakona o znanstvenoj djelatnosti i visokom obrazovanju propisano da visoko učilište može ograničiti trajanje prava na završetak studija prema nastavnom programu i uvjetima koji su važili prilikom upisa u prvu godinu studija na određeni broj godina, ali ne manji broj godina od onog koji je studentu ostao do završetka studija prema programu prema kojem je započeo studij uvećan za dvije godine. Navodi da je člankom 100. stavkom 2. Statuta Pravnog fakulteta Sveučilišta u Zagrebu propisano da studenti koji su započeli studij na fakultetu prema zatečenom nastavnom programu i planu, imaju pravo upisan studij dovršiti prema uvjetima koji su važili do dana stupnja na snagu Statuta do isteka akademske godine u kojoj se navršava sedma godina od dana kada su upisali prvu godinu dodiplomskog studija odnosno pet godina kada su upisali prvu godinu poslijediplomskog znanstvenog ili stručnog studija. Iz očitovanja proizlazi da je navedenom odredbom studentima odobren duži rok od minimalno zakonom propisanog. Iz očitovanja nadalje proizlazi da je taj rok u odnosu na postdiplomske znanstvene i stručne studije u skladu s odgovarajućom odlukom Sveučilišta u Zagrebu konačno zaključen s 31. prosinca 2012. dok će u odnosu na dodiplomske studije biti zaključen s 30. rujna 2013. godine. Što se tiče članka 101a Statua Pravnog fakulteta Sveučilišta u Zagrebu iz očitovanja proizlazi da je temeljna svrha članka 101a usklađenje trajanja studija za izvanredne studente za koje je u prethodnom razdoblju bilo omogućeno da svaku godinu studiraju u dvostruko dužem trajanju od redovitih studenata, da to pravo zadržavaju samo uz uvjet da višu godinu upisuju bez ponavljanja ili prekida studija. Da je ta odredba zadržana izvanredni studenti bi imali mogućnost da pojedinu studijsku godinu studiraju kroz četiri akademske godine, dva puta po dvije što bi unaprijed onemogućilo završetak studija po upisanom nastavnom programu i planu s obzirom na konačni rok od 7 godina. Nadalje. u očitovanju se iznose podaci vezani za konkretan slučaj samog podnositelja koji se s fakulteta ispisao 21. rujna 2011. godine, te se navodi da: »tužitelj u svojim pravima ni na koji način nije bio prikraćen te se predlaže da se tužitelj s njegovom tužbom u cijelosti odbije«.

Zahtjev je osnovan.

Osporena odredba članka 100. stavka 2. Statuta Pravnog fakulteta glasi:

»Studenti koji su započeli studij na fakultetu (dodiplomski, odnosno poslijediplomski) prema zatečenim nastavnom programu i planu imaju pravo dovršiti studij i steći odgovarajući akademski naziv prema uvjetima koji su važili do dana stupanja na snagu ovog Statuta. To im pravo pripada do isteka akademske godine u kojoj se navršava 7 godina od dana kada su upisali prvu godinu dodiplomskog studija, odnosno 5 godina od dana kada su upisali prvu godinu poslijediplomskog znanstvenog ili stručnog studija«.

Odredbom članka 2. Odluke o izmjeni i dopuni Statuta Pravnog fakulteta Sveučilišta u Zagrebu propisano je da se iz članka 101. dodaje novi članak 101a koji glasi:

»Izvanredni studenti, koji su u tom statusu upisani prije donošenja ove odluke o izmjenama i dopunama Statuta Pravnog fakulteta Sveučilišta u Zagrebu, višu godinu upisuju po upisanom nastavnom programu i planu i pod istim uvjetima pod kojima su studij započeli sve dok višu godinu studija upisuju bez ponavljanja i prekida studija«.

Mjerodavna za ocjenu zakonitosti osporenih odredaba Statuta je odredba članka 116. stavka 1., 2. i 3. Zakona o znanstvenoj djelatnosti i visokom obrazovanju (»Narodne novine«, broj 123/03., 198/03., 105/04., 174/04., 46/07., 63/11. i 94/13. – u daljnjem tekstu: ZZDVO). Odredbe članka 116. ZZDVO stavka 1., 2. i 3. propisuju:

1. Studiji na visokim učilištima počinju s ustrojavanjem danom stupanja na snagu ovog Zakona. Ustrojavanje će se dovršiti i organizacija studija početi provoditi prema odredbama ovog Zakona najkasnije počevši od 2005./2006. od kada će se obvezno uvesti ECTS sustav.

2. Studenti upisani na dodiplomski i poslijediplomski magistarski ili doktorski studiji prije preustrojavanja preddiplomskih i poslijediplomskih studija sukladno odredbama ovog Zakona imaju pravo dovršiti studij prema nastavnom programu i uvjetima koji su važili prilikom upisa u prvu godinu studija i steći odgovarajući akademski stupanj prema propisima koji su vrijedili prije stupanja na snagu ovog Zakona. Studenti kojima je na temelju prijašnjih propisa odobrena tema za izradu doktorskog rada bez doktorskog studija, imaju pravo obranu doktorskog rada i stjecanje doktorata znanosti prema propisima koji su vrijedili do stupanja na snagu ovog Zakona.

3. Visoko učilište može ograničiti trajanje prava na završetak studija prema stavku 2. ovog članka na određeni broj godina, ali ne na manji broj godina od onog koji je studentu ostalo do završetka studija prema programu prema kojemu je započeo studij uvećan za dvije godine.

Iz navedenog jasno proizlazi da je ZZDOV-om propisano da studente koji su bili upisani na dodiplomski i poslijediplomski magistarski ili doktorski studij prije ustrojavanja preddiplomski ili poslijediplomskih studija sukladno odredbama ZZDOV-a imaju pravo dovršiti studij prema nastavnom programu i uvjetima koji su važili prilikom upisa u prvu godinu studija. Iz Zakona nadalje proizlazi da visoko učilište može ograničiti trajanje prava na završetak studija za navedene studente određeni broj godina, ali ne na manji broj godina od onog koliko je studentu ostalo do završetka studija prema programu prema kojemu je započeo studij uvećan za dvije godine.

Osporenom odredbom članka 100. stavka 2. Statuta Pravnog fakulteta Sveučilišta u Zagrebu propisano je da studenti koji su započeli studij na fakultetu prema zatečenom nastavnom programu i planu imaju pravo upisani studij dovršiti prema uvjetima koji su važili do dana stupanja na snagu Statuta do isteka akademske godine u kojoj se navršava 7 godina od dana kada su upisali prvu godinu dodiplomskog studija odnosno 5 godina kada su upisani prvu godinu poslijediplomskog znanstvenog i stručnog studija. Prema mišljenju Dekana ovom odredbom je studentima dan duži rok od minimalno zakonom propisanog budući da im je dan rok od 7 godina od dana kada su upisali prvu godinu dodiplomskog studija.

Međutim, navedenom odredbom članka 100. stavka 2. Statuta Pravnog fakulteta Sveučilišta u Zagrebu početak roka od 7 godina za završetak studija prema zatečenom nastavnom programu i planu određen je od dana kada su studenti upisali prvu godinu studija, dok je u Zakonu propisano da visoko učilište može ograničiti trajanje prava na završetak studija određeni broj godina, ali ne na manji broj godina od onog koji je studentu ostao do završetka studija prema programu prema kojem je započeo studij uvećan za dvije godine. Člankom 116. stavkom 2. i 3. Zakona propisano je da se početak roka za studente koji su upisani prema ranijem nastavnom programu i planu računa od dana kada je ustrojen preddiplomski i poslijediplomski studij sukladno odredbama ovoga Zakona.

U konkretnom slučaju iz odredbe članka 100. stavak 1. Statuta proizlazi da će studij ustrojen prema odredbama ZZDVO-a provodi na Pravnom fakultetu Sveučilišta u Zagrebu od 1. listopada 2005. (akademska godina 2005./2006.). Iz navedenog proizlazi da se svim studentima koji su bili upisani na dodiplomski i poslijediplomski magistarski ili doktorski studij na dan ustrojavanja preddiplomskog ili poslijediplomskog studija sukladno odredbama ZZDVO-a visoko učilište je moglo sukladno ZZDVO-u ograničiti trajanje prava na završetak studija na određeni broj godina, ali ne manji od broja godina od onog koji je studentu ostalo do završetka studija prema programu koji je započeo studij uvećan za dvije godine. Dakle za studente koji su se zatekli na studiju po zatečenom programu visoko učilište nije moglo za završetak studija prema zatečenom programu propisati manji broj godina od onog broja koji mu je ostao do završetka studija uvećanog za dvije godine. Međutim, Pravni fakultet je navedeni rok za završetak studija po zatečenom programu vezao uz dan kada su se studeni upisali na prvu godinu dodiplomskog studija, odnosno 5 godina od dana kada su se upisali na prvu godinu poslijediplomskog znanstvenog ili stručnog studija. Dakle, Statutom je propisan drugačiji početak računanja roka, dakle istek akademske godine u kojoj se navršava sedma godina od kada su studenti upisali prvu godinu studija, odnosno 5 godina od dana kada su upisali prvu godinu poslijediplomskog znanstvenog ili stručnog studija, a ne broj godina od onog koji studentu ostalo do završetka studija prema programu koji je započeo studij uvećan za dvije godine računajući od dana kada je ustrojen preddiplomski ili poslijediplomski studij sukladno odredbama ZZDVO-a.

Navedeno konkretno znači da je odredbom članka 100. stavka 2. Statuta Pravnog fakulteta propisan rok za završetak studija prema nastavnom programu i uvjetima koji su važili prilikom upisa u prvu godinu studija drugačije nego je to određeno odredbama članka 116. stavka 2. i 3. ZZDVO-a. Naime, visoko učilište nije moglo ograničiti trajanje prava na završetak studija na manji broj godina od onoga koji je studentu ostao do završetka studija prema programu prema kojem je započeo studij uvećan za dvije godine na način da se rok za završetak studija prema zatečenom nastavnom programu i planu određuje od dana kada su studenti upisali prvu godinu, a ne na način kako je to određeno odredbom članka 116. stavka 2. i 3. ZZDVO-a. Naime, na način kako je to u odredbi članka 100. stavak 2. odredio Pravni fakultet u Zagrebu moglo bi se dogoditi da studenti koji su puno ranije upisali prvu godinu studija ne mogu dovršiti studij prema zatečenom nastavnom programu u roku u kojem to propisuje Zakon.

Što se tiče odredbe članka 2. Odluke o izmjeni i dopuni Statuta Pravnog fakulteta Sveučilišta u Zagrebu kojom je iz članka 101. dodan novi članak 101a koji glasi,

da izvanredni studenti koji su u tom statusu upisani prije donošenja ove Odluke o izmjenama i dopunama Statuta Pravnog fakulteta višu godinu upisuju po upisanom nastavnom programu i planu i pod istim uvjetima pod kojima su studiji započeli sve dok višu godinu studija upisuju bez ponavljanja ili prekida studija valja istači da je navedena odredba također suprotna odredbi članka 116. stavak 2. i 3. ZZDVO-a, budući da navedena odredba ne pravi razliku između redovitih i izvanrednih studenata te je ovom odredbom za izvanredne studente dodan novi uvjet, a to je ako višu godinu studija upisuju bez ponavljanja ili prekida studija, što nije u skladu sa citiranim odredbama članka 116. stavak 2. i 3. ZZDVO-a.

Što se tiče očitovanja dekana Pravnog fakulteta valja istači da se u ovom upravnom sporu ne odlučuje o konkretnom slučaju podnositelja zahtjeva, već je predmet ovog postupka ocjena zakonitosti osporenih odredaba Statuta Pravnog fakulteta Sveučilišta u Zagreb.

Iz navedenih razloga temeljem odredbe članka 86. stavka 3. Zakona o upravnim sporovima (»Narodne novine«, broj 20/10. i 143/12.) Sud je zahtjev usvojio i ukinuo osporene odredbe.

Sukladno odredbi članka 86. stavka 4. Zakona o upravnim sporovima ukinute odredbe Statuta i Odluke o izmjeni i dopuni Statuta Pravnog fakulteta u Zagrebu prestaju važiti danom objave ove presude u »Narodnim novinama«.

Broj: Usoz-82/2012-6

Zagreb, 27. rujna 2013.

Predsjednica vijeća

Ljiljana Karlovčan-Đurović, v. r.

Presuda, NN 126/2013-2748